
and of hise othere opinions mai be sikir1 forto come and go
and speke and argue and answere withoute eny bodili harme,
and with out eny losse of his ricches or of his fame. Certis,
if eny man dare not (in the now seid casis) suffre his feith and
his othere opiniouns be brought into light and into fier of
argumentis, to be at uttrist2 exarnyned, he oughte be trowid
that, in that, he hath untrewe chaffar8 and untrewe gold, which
mai not abide light and fier.
Also that this iije. opinioun is agens resoun it is evydent
herbi: He is lijk to the lawe of Macomet and of Sarezenis
in thilk4 point in which her lawe is moost unresonable, Forwhi5
the lawe of Macomet biddith, undir greet peyne of horrible
deeth suffring, that no man aftir he hath receyved the feith of
thilk lawe dispute or argue with eny other man upon eny
point, article, or conclusioun of thilk lawe: and bi this wrecchid
and cursid maundement the peple of thilk secte ben so miche
lockid up undir boond, that manie mo of hem myghten be
convertid into trewe feith than yit ben, if thilk so unresonable
maundement of the same lawe ne were.   And if any Cristen
men wolen locke hem-silf so up, in her feithis and othere
opiniouns of Cristis lawe, fro arguyng and disputing ther upon
with othere men, (as y have knowe bi reporting of ful trewe
persoones that thei so doon), certis therin thei doon foul
vilonie to Cristis lawe of feith and [to] lawe of kinde, making
as though Cristis seide lawe were so feble chaffare and so
countirfetid and so untrewe, that it durst not save his worschip
if he were thriftili8 examyned.    And thei doon also ful
periloseli to hem silf for to make hem so sikir in a feith, eer
,  it be sufficient!! tried and proved forto be holde[n] worthi
a trewe feith or no.   And therfore the thridde bifore-sett
opinioun in the first chapiter of this,book is unresonable.
1 sure.       * uttermost.       s wares for sale.       4 that       8 because.

